बहरहाल, ये फर्जी कंपनियां किस तरह से चल रही थीं? जांच रिपोर्ट के मुताबिक, यूएई में 2010 में यूनिवर्सल फाइन ज्वैलरी नामक कंपनी बनाई गई, जिसका ऑफिस शारजाह के सैफ जोन में था. दो मंजिला इमारत में मौजूद यूनिवर्सल फाइन के ऑफिस में सिर्फ एक डेस्क की जगह थी. संबंधित जगह का दौरा करने पर पता चला कि यूनिवर्सल फाइन के लिए तय ऑफिस की जगह अपोलो एनर्जी एफजेडई काबिज है. वहां ताला लगा हुआ था और जांचकर्ताओं को ईजी लाइसेंसिंग विभाग की तरफ से बताया गया कि यूनिवर्सल फाइन का ऑपरेशन मई 2018 में ही खत्म हो गया. अंदरूनी दस्तावेजों से संकेत मिलते हैं कि यूनिवर्सल और अमेरिकी कंपनी ए जैफे दोनों पर मोदी के पार्टनर्स का नियंत्रण था.